Moning.
Mi laik yumi skelim 2-pela wei God i ken i kolim yumi “stretpela manmeri”.
Wei namba 1.
Yu ken i wok hat na mekim stretpela pasin i go i go i go olgeta. Taim mama i karim yu i go long taim yu i dai na lusim dispela graun, orait yu ken i wok hat na mekim stretpela pasin na i stap stret tasol olgeta taim. Yu no ken i mekim wanpela liklik rong o mekim wanpela liklik mistek, nogat. Yu no ken i feil liklik, nogat. Yu mas i stap stretpela olgeta long tingting bilong yu na long toktok bilong yu na long pasin bilong yu. Olsem na, sapos yu stap stret olgeta, sapos yu stap stretpela trutru, orait God i ken i tokaut na kolim yu “stretpela manmeri”.
Orait, em i wanpela wei. Tasol skelim tok bilong aposel Jems long Jems 2:10.
“Sapos wanpela man i save bihainim olgeta lo, na em i bin brukim wanpela lo tasol, orait em i gat asua olsem man i bin brukim olgeta lo.”
Orait tasol i gat narapela wei i stap…..
Wei namba 2.
God i ken i givim stretpela pasin long yu, na long stretpela pasin God i givim yu, orait God i ken i kolim yu “stretpela manmeri” na kisim yu i kam insait long femili bilong Em.
Na God i save givim stretpela pasin long manmeri i lusim rot bilong ol yet na i kam bek gen long God na i bilipim na trastim God long kisim bek ol long feitful wok bilong Jisas na i putim laip bilong ol long han bilong Jisas.
Jisas Krais, taim blut bilong Em i kapsait na Em i dai, Em i baim pe bilong sin na Em i mekim sin manmeri (i bilipim na trastim feitful wok bilong Jisas) fri long bikpela kot na fri long pe bilong sin. Krais i mekim olsem na God i save givim stretpela pasin bilong Jisas long sin manmeri i bilipim na trastim Em. God i mekim ol dispela wok long manmeri i bilipim na trastim na i stap aninit long Jisas.
Em olsem na, God i lukim wok Jisas i mekim bilong yu na Em i ken i tokaut na kolim yu “stretpela man”.
Skelim tok bilong Pol long Rom 3:21-22.
“Tasol nau, stretpela pasin God i givim manmeri em i kamap ples klia pinis. Na Buk Lo na Buk Profet (Olpela Testamen) i save tokaut long dispela stretpela pasin God i givim. Dispela stretpela pasin em i no kamap long rot bilong bihainim lo. Nogat. Stretpela pasin God i givim manmeri em i kamap long feitful wok bilong Jisas Krais. God i save givim dispela stretpela pasin long ol manmeri i bilipim na trastim Jisas Krais.”
Husat i fit long wei namba 1?
Na yu tingim na skelim gut. Long wei namba 1 i no gat wanpela man inap tru long mekim wok na kamap stretpela manmeri na God i tokaut na kolim em “stretpela man.” Nogat. Wanpela man i no fit long dispela. Wanpela meri i no fit long dispela. Long wanem? Olgeta manmeri ol i sin manmeri tasol na ol i sot long stretpela pasin God i save laikim. Ol i pundaun pinis insait long sin. Sin i karamapim ol pinis. Ol i no gat strong long mekim stretpela pasin i go i go i go olgeta. Olsem na, God i no inap kolim wanpela manmeri “stretpela manmeri” long dispela rot. (Lukim Rom 1:18 – Rom 3:20.)
Litimapim nem bilong God!
Tok tenkyu long God! God Em i God bilong mekim grasia na Em i kamapim wei namba 2. Sapos yumi i klia long ol sin na feil bilong yumi na yumi laik tanim bel na i stap aninit long God, orait yumi ken i amamas long wei namba 2.
God i save givim stretpela pasin long man na meri i tanim bel na i bilipim na trastim God long kisim bek ol long feitful wok bilong Jisas. Jisas Krais tasol i mekim stretpela pasin God i save laikim na God i givim dispela stretpela pasin long yumi i bilipim na trastim Em. Long dispela wei tasol God i ken i tokaut na kolim yumi “stretpela manmeri”, na long dispela stretpela pasin bilong Jisas, God i ken i kisim bek yumi na yumi stap laip wantaim Em.
Yumi save olsem, yumi feil manmeri, tasol Jisas Em i feitful, na God i kisim bek yumi long feitful wok bilong Jisas tasol.
Glenn.
tpi_Latn tpi_Latn dik_Latn tpi_Latn tpi_Latn tpi_Latn tpi_Latn dik_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans